Duminică seara, pe 7 martie, de la 21.30,
”Divertis – Serviciul Român de Comedie” revine într-un nou sezon 
la Pro Tv, cu o ediţie dedicată Zilei Femeii

Pe 7 martie, de la 21.30, agenţii comediei se reunesc din toate colţurile la Pro Tv pentru a da din nou raportul pe comedie, după o bine-meritată vacanţă. Fiecare dintre ei se întoarce la ”Divertis – Serviciul Român de Comedie” cu glume şlefuite cu multă ironie, cu informaţii proaspete obţinute după o atentă investigaţie a realităţii româneşti şi, mai ales, cu mult chef de şagă. Toni Grecu îşi reuneşte duminică seara la Pro Tv echipa de agenţi pentru o ediţie de debut a noului sezon, dedicată Zilei Femeii, din care nu vor lipsi noutăţile, umorul mânuit cu dibăcie şi invitaţii aleşi pe sprânceană. 

Duminică seara Serviciul condus de Toni Grecu işi va amuza telespectatoarele, şi nu numai, cu scenete pline de haz legate de ziua de 8 martie. Cele mai noi personaje pe care Serviciul le aduce chiar din prima ediţie a acestei primăveri sunt Flacăra violet şi Victor Ponta, care vin în Casa PROporului aşa cum nu i-a mai văzut nimeni. ”Personajul Victor Ponta va depune în aceeaşi emisiune jurământul de credinţă la intrarea în rândul personajelor ”Serviciului Român de Comedie”. O să vă placă, sunt convins”, asigură şeful SRC. Astfel, de la 21.30, Toni Grecu, Jojo, Valentin Darie, Aniela Petreanu, Dragoş Stoica, Claudiu Maier, Alexandra Timofte, Ducu Hâncu, Dragoş Muşat, dar şi alţii se reunesc în cel mai comic Serviciu din România, care nu-şi dezminte nici in acest nou sezon deviza: ”Râzi pentru tine, râzi pentru ţară!”. ”Vrem să aducem şi în primăvara aceasta cele mai comice întâmplări, evenimente şi personaje din lumea politică şi mondenă de la noi”, spune Toni Grecu. ”În ultimul timp, Serviciul nostru a adunat atâtea materiale că aproape a fost depăşit de câtă comedie s-a făcut involuntar în ţara asta, de la Flacăra violet, la Congresul PSD, de la gropile lui Oprescu, la prietena lui Botezatu şi de la Criză la Emil Boc. Pe toate le vom trata cu seriozitate în numere comice, ca să respectăm vorba proverbului, daca nu râdem noi de ei, râd ei de noi”, a mai spus şeful de la ”Serviciul Român de Comedie”. 
